અરેબિયન મેકઅપનું નામ સાંભળતાં જ આપણને આરબ દેશની મહિલાઓ આંખ સામે આવી જાય છે. આ મેકઅપ તમને બોલ્ડ લુક આપે છે. બીજા મેકઅપમાં આંખોને, ગાલને અને હોઠને... બધાને બરાબર ન્યાય આપવામાં આવે છે; પણ અરેબિયન મેકઅપમાં ગાલ અને હોઠ કરતાં આંખોને વધારે મહત્વ આપવામાં આવે છે. એટલે જ કદાચ આ મેકઅપનું નામ અરેબિયન મેકઅપ પડ્યું હશે, કેમ કે આ મેકઅપ આરબ કન્ટ્રીમાં અને મુસ્લિમ મહિલાઓમાં બહુ પ્રચલિત છે, કેમ કે તેમની આંખો નકશીદાર અને કામણગારી હોય છે અને નાક પણ નકશીદાર હોય છે. એટલે તેઓ તેમની આંખ અને નાકને હાઇલાઇટ કરવા આ મેકઅપ વધારે કરે છે. અરેબિયનમાં આઇ-મેકઅપ પર વધારે ધ્યાન આપવામાં આવે છે એટલે એમાં કાજલ, આઇ-શૅડો અને આઇ-લાઇનર સૌથી વધારે મહત્વનાં છે અને સૌથી વધારે વપરાય છે. આ મેકઅપમાં આંખો શાઇન મારે એ માટે બીજા મેકઅપની કમ્પૅરિઝનમાં ગ્લિટર વધારે વપરાય છે.